Ο Μιτ Ρόμνι νικητής των προκριματικών εκλογών στη Φλόριντα
με σημαντική ποσοστιαία διαφορά έναντι του κύριου αντιπάλου του Νιούτ Γκίνγκριτζ
Η προεκλογική εκστρατεία του προεδρικού υποψηφίου του Ρεπουμπλικανικού Κόμματος, Μιτ Ρόμνι, πήρε νέα ώθηση την Τρίτη το βράδυ μετά την ξεκάθαρη νίκη του στις προκριματικές εκλογές στη Φλόριντα. Ο πρώην κυβερνήτης της Μασαχουσέτης κερδίζει το 46% της ψήφου, διατηρώντας διψήφια ποσοστιαία διαφορά έναντι του πρώην Προέδρου της Βουλής, Νιούτ Γκίγκριτζ, ο οποίος παίρνει ποσοστό 32%. Στην νικητήρια ομιλία του στην Τάμπα της Φλόριντα, ο κ. Ρόμνι επέκρινε τον Πρόεδρο Ομπάμα και του επέρριψε ευθύνες για τα οικονομικά προβλήματα που αντιμετωπίζει η χώρα. Επίσης δεσμεύτηκε να αντιστρέψει τις μεταρρυθμίσεις Ομπάμα στο σύστημα ιατροφαρμακευτικής περίθαλψης των ΗΠΑ, να ισοσκελίσει τον προϋπολογισμό και να εισαγάγει τη χώρα σε μια νέα περίοδο οικονομικής ευμάρειας. Από την πλευρά του ο κ. Γκίνγκριτζ δήλωσε ότι η εκστρατεία του θα συνεχιστεί παρά την ήττα του στην Φλόριντα. «Στην Φλόριντα συνέβη κάτι σημαντικό», δήλωσε ο Νιούτ Γκίνγκριτζ «Πρόκειται για αγώνα δύο προσώπων, μεταξύ του συντηρητικού Νιούτ Γκίνγκριτζ και του μετριοπαθή από την Μασαχουσέτη, Μιτ Ρόμνι». Οι επιδώσεις του στις τελευταίες τηλεμαχίες και η σημαντική διαφημιστική προσπάθεια της εκστρατείας του στη Φλόριντα, βοήθησαν τον Μίτ Ρόμνι να περάσει μπροστά στις προτιμήσεις των ψηφοφόρων ενόψει των προκριματικών εκλογών. Οι πριν τις εκλογές δημοσκοπήσεις έδειχναν αυτή ακριβώς την διψήφια ποσοστιαία διαφορά που αντικατοπτρίζεται και στα εκλογικά αποτελέσματα. Πάντως ο κ. Γκίνγκριτζ που μέχρι πρόσφατα είχε μικρό ποσοστό υποστήριξης μέχρι την νίκη του στις προκριματικές της Νότιας Καρολίνας, ξεκαθάρισε ότι η προεκλογική του εκστρατεία για το χρίσμα του Ρεπουμπλικανικού Κόμματος θα συνεχιστεί. Η Φλόριντα είναι μια απ’ τις πολιτείες με τον μεγαλύτερο αριθμό εκλεκτορικών ψήφων και ο νικητής δεν παίρνει μόνο το ποσοστό εκλεκτόρων που του αντιστοιχεί, αλλά όλους τους εκλέκτορες.